志仁監簿示五言十五韻夸徐潭之勝次韻一首
作者：劉克莊
朝代：宋

paragraphs: 嵐翠屏環墅，溪光練抹坤。
尚書華棟改，先輩釣磯存。
久卧漳濱疾，誰招楚澤魂。
昔慙葵衛足，今喜葉歸根。
自誌臺卿墓，休爭謝傅墩。
牧慵貪草暖，鳥急怕林昏。
時許樵分席，何煩客掃門。
早嫌皮袋臭，晚悟髑髏尊。
童子便高枕，偷兒瞰短垣。
歲寒始知柏，劫火不焚璠。
恩未忘簪履，衰難戀廐軒。
抽身脫膠擾，掩耳避啾喧。
聯句那無藉，藏書幸有繁。
故交頻煖熱，新貴斷寒暄。
籬落多疎闕，猶須折柳樊。